DA Den Europæiske Unions Tidende C 212/5

Domstolens dom (Anden Afdeling) af 15. maj 2014 — Michael Timmel mod Aviso Zeta AG (anmodning om præjudiciel afgørelse fra Handelsgericht Wien — Østrig)

(Sag C-359/12) (1)

((Præjudiciel forelæggelse - forbrugerbeskyttelse - direktiv 2003/71/EF - artikel 14, stk. 2, litra b) - forordning (EF) nr. 809/2004 - artikel 22, stk. 2, og artikel 29, stk. 1 - basisprospekt - tillæg til prospektet - endelige vilkår - datoen for og metoden for offentliggørelse af de oplysninger, der kræves - betingelser for offentliggørelse i elektronisk form))

2014/C 212/05

Processprog: tysk

Den forelæggende ret

Handelsgericht Wien

Parter i hovedsagen

Sagsøger: Michael Timmel

Sagsøgt: Aviso Zeta AG

Procesdeltager: Lore Tinhofer

Sagens genstand

Anmodning om præjudiciel afgørelse — Handelsgericht Wien — fortolkning af artikel 14, stk. 2, litra b), i Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel, og om ændring af direktiv 2001/34/EF (EUT L 345, s. 64) — fortolkning af artikel 22, stk. 2, og artikel 29, stk. 1, nr. 1), i Kommissionens forordning (EF) nr. 809/2004 af 29. april 2004 om gennemførelse af Europa-Parlamentets og Rådets direktiv 2003/71/EF for så vidt angår oplysninger i prospekter samt disses format, integration af oplysninger ved henvisning og offentliggørelse af sådanne prospekter samt annoncering (EUT L 149, s. 1) — offentliggørelse af oplysninger, der ikke var kendt på tidspunktet for godkendelse af basisprospektet — rækkevidden af forpligtelsen til at stille prospektet til rådighed for offentligheden i trykt form — betingelser for prospektets offentliggørelse i elektronisk form — aktieselskab, der i et prospekt med overskriften »endelige betingelser« gav oplysninger, som ikke var kendt på tidspunktet for godkendelse af prospektet — manglende forskriftsmæssig offentliggørelse — adgang til prospektet undergivet en registreringsprocedure samt gebyr

Konklusion

1) Artikel 22, stk. 2, i Kommissionens forordning (EF) Nr. 809/2004 af 29. april 2004 om gennemførelse af Europa-Parlamentets og Rådets direktiv 2003/71 for så vidt angår oplysninger i prospekter samt disses format, integration af oplysninger ved henvisning og offentliggørelse af sådanne prospekter samt annoncering skal fortolkes således, at sådanne oplysninger, som ifølge denne artikels stk. 1 er påkrævet, skal offentliggøres i et tillæg til et prospekt, selv om de ikke var kendt på det tidspunkt, da basisprospektet blev offentliggjort, men først da der blev offentliggjort et tillæg til dette prospekt, såfremt disse oplysninger udgør en væsentlig ny omstændighed, materiel fejl eller ukorrekthed, der kan påvirke vurderingen af værdipapirerne som omhandlet i artikel 16, stk. 1, i Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel, hvilket det tilkommer den forelæggende ret at vurdere

2) Det er ikke i overensstemmelse med kravene artikel 22 i forordning nr. 809/2004, når et basisprospekt er offentliggjort uden de i henhold til denne artikels stk. 1 krævede oplysninger, herunder bl.a. dem, der er omfattet af bilag V til forordningen, hvis denne offentliggørelse ikke er suppleret med en offentliggørelse af de endelige vilkår. For at de oplysninger, som i henhold til artikel 22, stk. 1, i forordning nr. 809/2004 skal være medtaget i basisprospektet, kan indgå i de endelige vilkår, kræves det, at det i basisprojektet angives, hvilke oplysninger, der vil indgå i de endelige vilkår, og at disse oplysninger opfylder kravene i forordningens artikel 22, stk. 4.

3) Artikel 29, stk. 1, nr. 1), i forordning nr. 809/2004 skal fortolkes således, at kravet om, at et basisprospekt skal være let tilgængeligt på det websted, hvor det stilles til rådighed, ikke er opfyldt, når der foreligger en forpligtelse til at registrere sig på dette websted, hvorved registreringen forudsætter en accept af en ansvarsfraskrivelsesklausul og meddelelse af en email-adresse, når der skal betales et vederlag herfor, eller når den gratis adgang til prospektdele er begrænset til 2 dokumenter pr. måned.

4) Artikel 14, stk. 2, litra b), i direktivet 2003/71 skal fortolkes således, at basisprospektet skal stilles til rådighed på både udstederens og den finansielle formidlers hjemsted

(1) EUT C 366 af 24.11.2012